SKRIFTLIG FORESPØRGSEL P-0762/01

af Bart Staes (Verts/ALE) til Rådet

(14. marts 2001)

Om: Antallet af officielle sprog i EF-Varemærkemyndigheden i Alicante og Den Europæiske Patentmyndighed

Udkast til forordning om EF-mønstre vil sandsynligvis blive behandlet på Rådets møde (indre marked) den 12. marts 2001. Et vigtigt spørgsmål i denne sag, som endnu ikke er afgjort, vedrører antallet af officielle sprog: skal de nuværende fem officielle sprog (engelsk, fransk, tysk, italiensk og spansk) i Den Europæiske Patentmyndighed overtages, eller skal andre officielle EU-sprog, heriblandt nederlandsk, også anerkendes som officielle sprog.

Samme problem findes i udkast til forordning om EF-patenter, hvor Kommissionen foreslår, at et af arbejdssprogene i Den Europæiske Patentmyndighed (fransk, tysk eller engelsk) anvendes i patentansøgningen, og at det nye EF-patent er gyldigt, så snart det er tildelt og offentliggjort på et af ovennævnte sprog med en oversættelse af konklusionerne på de to øvrige sprog.

I mellemtiden har fru Kik indgivet klage til Retten i Første Instans i Luxembourg over antallet af officielle sprog i EF-Varemærkemyndigheden i Alicante, og den græske regering har interveneret til støtte for klageren. Den græske regering anfører, at der ikke ifølge fællesskabsretten er noget officielt EU-sprog, som har forrang frem for andre.

Rådet bedes oplyse: om det i forbindelse med de forelagte udkast til forordninger om EF-mønstre og EF-patenter vil indtage den holdning, at nederlandsk skal anerkendes som officielt sprog i EF-Varemærkemyndigheden og Den Europæiske Patentmyndighed og om det støtter den græske regerings intervention i ovennævnte sag, der er indklaget for Retten i Første Instans, og som vedrører antallet af officielle sprog i EF-Varemærkemyndigheden i Alicante?

Svar

(20. november 2001)

Rådet erindrer om, at konferencen mellem repræsentanterne for medlemsstaternes regeringer, forsamlet på stats- og regeringschefniveau den 29. oktober 1993, fastsatte sprogordningen for Kontoret for Harmonisering i det Indre Marked som følger:

a) Konferencen besluttede, at Kontoret for Harmonisering i det Indre Marked (varemærker, mønstre og som De Europæiske Fællesskabers institutioner påtænker at oprette, skal træde i stedet for de to organer, der tidligere var tale om at oprette, nemlig Fællesskabets varemærkemyndighed og det tilsvarende organ for mønstre og idet de hermed slås sammen.

b) Konferencen besluttede, at Kontoret for Harmonisering i det Indre Marked skal have spansk, tysk, engelsk, fransk og italiensk som sprog.

Rådet minder det ærede medlem af Europa-Parlamentet om, at på baggrund af den aftale, der blev indgået den 29. oktober 1993, er sprogordningen for Kontoret for Harmonisering i Det Indre Marked blevet fastlagt i forordningen om EF-varemærker, som Rådet enstemmigt har vedtaget. Det forekommer i øvrigt ikke passende, at Rådet udtaler sig om en verserende sag for Retten i Første Instans.

Rådet minder desuden om, at Den Europæiske Patentmyndigheds sprogordning er fastsat i konventionen om meddelelse af europæiske patenter (den europæiske patentkonvention), der er en mellemstatslig konvention, som ikke hører under fællesskabssystemet.

Med hensyn til den sprogordning, der skal gælde for det kommende EF-patent, har Rådet endnu ikke indledt drøftelserne om de bestemmelser, Kommissionen foreslår herom i sit forslag til forordning om EF-patenter. Som det ærede medlem i øvrigt vil forstå, afholder Rådet sig fra at tage stilling til forslaget til forordning, herunder bestemmelserne på det sproglige område, før Europa-Parlamentet, der høres i overensstemmelse med traktatens artikel 308, har afgivet udtalelse.